钦定古今图书集成/明伦汇编/氏族典/第382卷 > 李密
## 钦定古今图书集成/明伦汇编/氏族典/第382卷 > 李密

按《晋书李密传》：“密字令伯，犍为武阳人，一名虔。父早
亡，母何氏改醮。密时年数岁，感恋成疾，祖母刘氏躬
自抚养，密奉事以孝谨闻。刘氏有疾，则涕泣侧息，未
尝解衣，饮膳汤药必先尝后进，有暇则讲学忘疲，而
师事谯周。少仕蜀，为郎，数使吴，有才辨，吴人称之。蜀
平，诏征为太子洗马，密以祖母年高，无人奉养，遂不”
应命，上疏曰：“臣无祖母，无以至今日；祖母无臣，无以
终馀年。臣密今年四十有四，祖母刘，今年九十有六，
是臣尽节于陛下之日长，而报养刘之日短也。乌鸟
私情，愿乞终养。”帝览之曰：“士之有名，不虚然哉！”乃停
召。后刘终，服阕，复以洗马征，至洛，出为温令，在县清
慎。迁汉中太守，以失分怀怨免官。后卒于家。二子：赐、
兴。